**Ľuľok čierny** (lat. *Solanum nigrum*) je jednoročná alebo aj dvojročná bylina z rodu ľuľok (*Solanum*) z čeľade ľuľkovité (*Solanaceae*). Druh je rozšírený od miernych po tropické oblasti a od hladiny mora do nadmorských výšok nad 3 500 metrov. V rámci rodu je považovaný za najvariabilnejší druh, s najväčšou koncentráciou v trópoch, najmä v Južnej Amerike.

Opis
----

Ľuľok čierny je značne premenlivá, jednoročná alebo niekedy aj dvojročná bylina, vysoká 50 až 100 cm, ktorá sa rozmnožuje iba semenami. Má rozložito rozkonárenú a drsne hranatú stonku.

Stopkaté striedavé listy sú v obryse vajcovité až trojuholníkovito kopijovité, na báze široko klinovité, celistvookrajové alebo plytko laločnaté. Na líci sú tmavozelené, na rube svetlozelené. Dlhé sú 2,5 až 7 cm a široké 2 až 5 cm.

Malé biele kvety rastú v prevísajúcich 5 až 10 kvetých vrcholíkoch. Kvetné stopky sú dlhé 15 až 30 mm, za plodu vzpriamené. Koruna má v priemere 10 až 15 mm a je 2 až 3-krát dlhšia ako kalich. Peľnice sú žlté. Plodmi sú čierne, guľaté bobule s priemerom do 10 mm.

Rozšírenie
----------

Prirodzeným areálom rozšírenia ľuľka čierneho sú mierne oblasti Eurázie a tropické oblasti Afriky. Dnes tento druh však možno považovať už za kozmopolitný, s najväčšou koncentráciou v trópoch, najmä Južnej Amerike.

Ekológia
--------

Ľuľku čiernemu sa najlepšie darí na vlhkých teplých stanovištiach s plným alebo čiastočným slnečným žiarením. Najlepšie sa prispôsobuje úrodným pôdam, najmä pôdam s vysokým obsahom dusíka a fosforu. Najčastejšie sú to narušené stanovištia, ako je obrábaná pôda, okraje ciest a odkryté korytá a brehy riek. Rastie od miernych po tropické oblasti a od hladiny mora do nadmorských výšok nad 3 500 metrov.
U nás sa sporadicky vyskytuje na celom území, najmä v teplejších oblastiach, častý je v nížinách, ale nájde sa aj v horských oblastiach. Je prvkom ruderálnych spoločenstiev, kde obyčajne rastie v sprievode mrlíkov. Typickými stanovišťami sú úhory a smetiská. Kvitne v júni až októbri.

Ľuľok čierny môže ročne vyprodukovať až 178 000 semien, pričom po zimnej stratifikácii si klíčivosť môže uchovať až 99 % semien. Semená skladované vnútri pri izbovej teplote si po 2 rokoch zachovávajú klíčivosť do 27 %. Semená klíčia najlepšie pri striedavých teplotách od 20 do 30 °C. Rozširovaný je hlavne vtákmi, pričom prechod semien ich zažívacím traktom klíčivosť semien neovplyvňuje.

Význam a využitie
-----------------

Vo väčšine častí sveta, najmä v Európe a Severnej Amerike, sa ľuľok čierny považuje za nežiaducu burinu v poľnohospodárstve, pretože je vážnym konkurentom pre sadenice mnohých poľnohospodárskych plodín, pokiaľ ide o vodu, svetlo a živiny. Najmä pre rajčiaky a papriku. V mnohých rozvojových krajinách sa však považuje za príležitostnú potravinársku plodinu, pričom výhonky a bobule sa nepoužívajú len ako zelenina, ale aj v liečiteľstve.

Závery štúdie zameranej na výskum liečenia infekčných chorôb pomocou extraktov získaných z ľuľka čierneho priniesli mnohé pozitívne výsledky. 
Extrakty vykazovali antimikrobiálne účinky proti izolovaným patogénom, ktoré spôsobujú infekcie a choroby dýchacích ciest. V tradičnom liečiteľstve 
sa listy ľuľka používajú aj na liečbu reumy a dny kĺbov, pri kožných ochoreniach, liečbe detských chorôb a ako homeopatikum.

Ľuľok čierny, pretože obsahuje solanín, je mierne jedovatý, ale nie natoľko ako napríklad ľuľkovec zlomocný. Intoxikácia sa prejavuje zvracaním, hnačkou, slabosťou, bolesťami brucha a hlavy. Intoxikácia u zvierat (hovädzí dobytok, kone) je možná pri skrmovaní sena s obsahom jedovatej rastliny, pretože sušením sa jej jedovatosť neznižuje. Ľuľok je nebezpečný aj pri mechanicky zbieranom hrachu, pretože jeho jedovaté zelené bobule sú neoddeliteľné od zbieranej plodiny.

Hrozby a choroby
----------------

Ľuľok čierny je alternatívnym hostiteľom mnohých vírusových ochorení vrátane vírusu uhorkovej mozaiky, žltej tabakovej mozaiky, žltnutia zemiakových listov a mozaiky lucerny.

Z vošiek na rastline parazitujú: poddruh vošky makovej (*Aphis fabae solanella*), ktorá zvyčajne tvorí veľké kolónie na spodných stranách listov, hlavne na vrchole rastliny. Živí sa listovými šťavami, následkom čoho sa listy postupne skrúcajú. Lesklá, 2 až 3 mm veľká žltozelená voška druhu *Aulacorthum solani*, sa živý rastlinnými šťavami a je považovaná extrémne polyfágnu. Roztoč druhu *Aceria lycopersici* napadá najmä listy na nových výhonkoch. Z hubovitých patogénov je významný druh *Phytophthora infestans*. Vytvára bielu, zamatovú pokrývku na všetkých častiach rastliny, dokonca aj pod zemou. Napadnuté časti hnednú a následne vädnú.

Galéria
-------

* Ľuľok čierny; tvary listov Ľuľok čierny; tvary listov
* Ľuľok čierny; listy, kvety a nezrelé bobule (október) Ľuľok čierny; listy, kvety a nezrelé bobule (október)
* Ľuľok čierny;  vrchná strana listu Ľuľok čierny; vrchná strana listu
* Ľuľok čierny;  spodná strana listu Ľuľok čierny; spodná strana listu
* Ľuľok čierny; kvet a kvetné púčiky (október) Ľuľok čierny; kvet a kvetné púčiky (október)
* Ľuľok čierny; pohľad zo zadu Ľuľok čierny; pohľad zo zadu
* Ľuľok čierny; zrelé bobule (október) Ľuľok čierny; zrelé bobule (október)
* Ľuľok čierny; bobule (detail) Ľuľok čierny; bobule (detail)
* Ľuľok čierny; semená Ľuľok čierny; semená

Referencie
----------

1. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.241-242*. Bratislava : Univerzita Komenského, 2018.
2. 1 2   *Solanum nigrum L.* [online]. POWO - Plants of the World Online, Kew, [cit. 2022-11-19]. Dostupné online. (anglicky)
3. 1 2 3 4 5 6 7 8   *Solanum nigrum (black nightshade)* [online]. CAB International; , Wallingford, Oxon OX10 8DE, UK, [cit. 2022-11-19]. Dostupné online. (anglicky)
4. 1 2 3  Michal Hrabovský at al.. *Veľká kniha rastlín, hornín, minerálov a skamenelín, s.226*. Bratislava : IKAR, a.s. - Príroda, 2021.
5. 1 2  Jarmila Eftimová, Jaroslav Legáth. *Rastliny s toxickými účinkami, s.102*. 1.. vyd. Košice : Univerzita veterinárskeho lekárstva a farmácie v Košiciach, 2017.
6. 1 2  Josef Dostál, Martin Červenka. *Veľký kľúč na určovanie vyšších rastlín II. s.939-940*. Bratislava : Slovenské pedagogické nakladateľstvo, 1991.
7. 1 2 3   *Naša príroda – Živočíchy a rastliny strednej Európy, s.25*. prvé. vyd. Bratislava : Reader's Digest Výber, 2000.
8. 1 2 3 4  Sergej Mohnacký, Tibor Benčať, Karol Kočík, Blažena Benčaťová. *Liečivé rastliny (vysokoškolská učebnica) s.224*. 1.. vyd. Zvolen : Technická univerzita vo Zvolene, 2016.
9. 1 2  Yerukali Sudha, V Jayasankar Reddy, Shaik Jilani Basha, Koshma Mallapu. *A REVIEW ON SOLANUM NIGRUM* [online]. Research Gate GmbH; Chausseestr. 20, 10115 Berlin, Germany, 2017-11-12, [cit. 2022-11-19]. Dostupné online. (anglicky)
10. ↑  W.N. Ellis. *Aphis fabae solanella* [online]. Plant Parasites of Europe, Amsterdam, The Netherlands, 2019-09-19, [cit. 2022-11-22]. Dostupné online. (anglicky)
11. ↑  W.N. Ellis. *Aulacorthum solani* [online]. Plant Parasites of Europe, Amsterdam, The Netherlands, 2022-05-22, [cit. 2022-11-22]. Dostupné online. (anglicky)
12. ↑  W.N. Ellis. *Aceria lycopersici* [online]. Plant Parasites of Europe, Amsterdam, The Netherlands, 2019-02-01, [cit. 2022-11-22]. Dostupné online. (anglicky)
13. ↑  W.N. Ellis. *Phytophthora infestans* [online]. Plant Parasites of Europe, Amsterdam, The Netherlands, 2022-11-16, [cit. 2022-11-22]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Ľuľok čierny**
* Spolupracuj na Wikidruhoch Wikidruhy ponúkajú informácie na tému **Ľuľok čierny**